b'\n_START_ARTICLE_\nM41 Walker Bulldog\n_START_SECTION_\nHistorie og utvikling\n_START_PARAGRAPH_\nTidlig p\xc3\xa5 1950-tallet utviklet General Motors M41 som en etterf\xc3\xb8lger til M24 Chaffee. Prosjektet hadde startet som T37 i 1947, men ambisjonene ble senket noe og navnet endret til M41 i 1949. I 1951 startet produksjonen i Cleveland, og 1953 erstattet M41 fullstendig M24 i den amerikanske h\xc3\xa6ren._NEWLINE_Tidlig p\xc3\xa5 1960-tallet utstyrte USA S\xc3\xb8r-Vietnam med stridsvogner, og valgte da M41 av flere grunner. M41 var lettere og kom fram flere steder enn datidens 30-tonns stridsvogner._NEWLINE_Fra rundt 1965\xe2\x80\x9375 var M41 ofte \xc3\xa5 se p\xc3\xa5 TV-sendinger fra Vietnamkrigen. De kunne ogs\xc3\xa5 observeres i Santiago de Chile ved Augusto Pinochets kupp i 1973 og i gatene i Ankara under den tyrkiske h\xc3\xa6rens milit\xc3\xa6rkupp i 1970 og 1980._NEWLINE_M41 var i tjeneste i USA fram til tidlig p\xc3\xa5 1970-tallet, og er fremdeles i tjeneste flere steder i verden. For \xc3\xa5 b\xc3\xb8te p\xc3\xa5 den stadig mer umoderne bev\xc3\xa6pningen ble noen oppgradert med t\xc3\xa5rnet fra Cadillac Gage Stingray med en 105 mm kanon med lav rekyl. Danmark valgte \xc3\xa5 bruke pilammunisjon (APFSDS) utviklet av amerikanske AAI Corporation._NEWLINE_Bernadini i Brasil har oppgradert brasilianske M41 med lokalt bygde Saab-Scania dieselmotorer. Kanonene har blitt boret ut til \xc3\xa5 bruke 90 mm granater fra ENGESA EE-9.  Nattsikter og tykkere ammunisjon har ogs\xc3\xa5 blitt lagt til den brasilianske varianten, som kalles MB-3 Tamoyo.\n_START_SECTION_\nTeknisk\n_START_PARAGRAPH_\nM41 har et mannskapp p\xc3\xa5 fire. Vognf\xc3\xb8reren sitter framme til venstre i skroget, vognkommand\xc3\xb8ren og skytteren sitter p\xc3\xa5 venstre side av t\xc3\xa5rnet, laderen p\xc3\xa5 h\xc3\xb8yre side. Vognkammand\xc3\xb8ren har en 12,7 mm mitralj\xc3\xb8se. M41 har ikke ABC-vern._NEWLINE_Nattsikter var opprinnelig ikke levert, men etter hvert kom M41A3 med infrar\xc3\xb8d lyskaster over kanonen._NEWLINE_Hovedv\xc3\xa5penet p\xc3\xa5 M41 er en 76 mm M32-kanon, med 62 kalibere langt l\xc3\xb8p. Kanonen kan eleveres fra -9\xc2\xb0 til +19\xc2\xb0. Den kan gjenkjennes p\xc3\xa5 sin spesielle flammedemper p\xc3\xa5 munningen. Med en maksimal penetrasjon p\xc3\xa5 250 mm panserst\xc3\xa5l s\xc3\xa5 hadde M41 problemer mot typiske 60-talls\xe2\x80\x93stridsvogner, og p\xc3\xa5 70-tallet var den utdatert.'